﻿

На основу члана 68б став 3. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 – др. закон и 138/22) и члана 33. ст. 2. и 3. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**ОДЛУКУ**

**о образовању Мреже за борбу против превара и управљање неправилностима у поступању са финансијским средствима Европске уније**

1. Образује се Мрежа за борбу против превара и управљање неправилностима у поступању са финансијским средствима Европске уније (у даљем тексту: Мрежа), са циљем борбе против превара и управљања неправилностима у поступању са финансијским средствима Европске уније на време док траје пружање финансијске помоћи Европске уније Републици Србији.

2. Задаци Мреже су:

1) сарадња са Министарством финансија – Одељењем за сузбијање неправилности и превара у поступању са финансијским средствима Европске уније (АФКОС) ради борбе против превара и управљањa неправилностима у поступању са финансијским средствима Европске уније;

2) израда Стратешког плана за борбу против превара и управљање неправилностима у поступању са финансијским средствима Европске уније и Акционог плана за његово спровођење;

3) прикупљање, праћење и анализирање података о предузетим мерама за борбу против превара и управљање неправилностима у поступању са финансијским средствима Европске уније;

4) иницирање законодавних и других мера са циљем борбе против превара и управљања неправилностима у поступању са финансијским средствима Европске уније;

5) јачање међуинституционалне сарадње и размене података између државних органа, организација и институција чији су представници укључени у рад Мреже о пријављеним случајевима сумње на превару, корупцију или других неправилности;

6) разматрање, давање предлога, мишљења и стручних образложења у вези са свим другим питањима од значаја за борбу против превара и управљање неправилностима у поступању са финансијским средствима Европске уније.

3. У Мрежу се именују:

1) за председавајућег, Лука Томић, шеф Кабинета потпредседника Владе и министра финансија;

2) за заменика председавајућег, Јелена Седлачек, начелник Одељења за сузбијање неправилности и превара у поступању са финансијским средствима Европске уније (АФКОС) у Министарству финансија;

3) за чланове:

– Гојко Станивуковић, државни секретар у Министарству финансија, национални службеник за одобравање,

– Јована Здравковић, помоћник министра финансија у Сектору за управљање средствима Европске уније,

– Марина Поповић, виши саветник у Сектору за буџетску инспекцију у Министарству финансија,

– Марко Јовановић, помоћник министра финансија у Сектору за уговарање и финансирање програма из средстава Европске уније,

– Милош Јовановић, мајор полиције, криминалистички инспектор за сузбијање фалсификовања новца у Управи криминалистичке полиције у Министарству унутрашњих послова,

– Бранислав Стојановић, помоћник министра правде у Сектору за европске интеграције и међународне пројекте,

– Дејан Гојковић, начелник Одељења за праћење, вредновање и извештавање о средствима Европске уније и развојној помоћи у Сектору за планирање, програмирање, праћење и извештавање о средствима Европске уније и развојној помоћи у Министарству за европске интеграције,

– Ведрана Илић, вршилац дужности помоћника министра пољопривреде, шумарства и водопривреде у Сектору за међународну сарадњу и европске интеграције,

– Миљко Радисављевић, заменик Републичког јавног тужиоца,

– Ивана Цветковић, помоћник директора у Сектору за спољне послове и стратешки развој у Агенцији за спречавање корупције,

– Љубинко Станојевић, вршилац дужности директора Канцеларије за ревизију система управљања средствима Европске уније;

4) за заменике чланова:

– Катарина Вуковић, начелник Одељења за надзор и праћење функционисања система управљања средствима Европске уније у Сектору за управљање средствима Европске уније у Министарству финансија,

– Маја Вујовић, самостални саветник у Сектору за буџетску инспекцију у Министарству финансија,

– Јелена Шарчевић, начелник Одељења за интерну контролу пројеката, неправилности и правна питања у оквиру ИПА пројеката у Сектору за уговарање и финансирање програма из средстава Европске уније у Министарству финансија,

– Ненад Мојсиловић, мајор полиције, криминалистички инспектор за сузбијање фалсификовања новца у Управи криминалистичке полиције у Министарству унутрашњих послова,

– Виолета Пешић, начелник Одељења за буџет и аналитичко – планске послове у Сектору за материјално-финансијске послове у Министарству правде,

– Јелена Каностревац Ремовић, шеф Одсека за подршку руководиоцу оперативне структуре и националног тела у Сектору за програме прекограничне и транснационалне сарадње и сарадњу са органима и организацијама на локалном и регионалном нивоу ради ефикаснијег коришћења фондова у Министарству за европске интеграције,

– Ђорђе Шундрић, самостални саветник у Одсеку за управљање пројектима у Сектору за међународну сарадњу и европске интеграције у Министарству пољопривреде, шумарства и водопривреде,

– Зорица Стојшић, заменик републичког јавног тужиоца,

– Бојана Смартек, руководилац Групе за европске интеграције, стратешко планирање и развој у Сектору за спољне послове и стратешки развој у Агенцији за спречавање корупције,

– Милена Милојевић, координатор послова ревизије у Групи за ревизију у оквиру Програма регионална и територијална сарадња у Канцеларији за ревизију система управљања средствима Европске уније.

4. У свом раду, Мрежа може тражити податке, документа и извештаје од државних органа и других организација и институција у вези са питањима из своје надлежности.

5. Мрежа доноси пословник о свом раду.

6. Мрежа се састаје по потреби, а најмање једном у два месеца.

7. Састанцима Мреже могу, по позиву, присуствовати и представници других државних органа, организација и институција, представници међународних организација, представници невладиних организација, као и стручњаци из појединих области, а који нису чланови Мреже.

8. Министарство финансија – Одељење за сузбијање неправилности и превара у поступању са финансијским средствима Европске уније (АФКОС), обавља стручне и административне послове подршке раду Мреже.

9. Мрежа, преко Министарства финансија, о свом раду подноси извештај надлежном одбору Владе сваких 60 дана, а Влади сваких 90 дана.

10. Даном ступања на снагу ове одлуке престаје да важи Одлука о образовању Мреже за борбу против превара и управљање неправилностима у поступању са финансијским средствима Европске уније („Службени гласник РС”, бр. 6/21 и 38/21).

11. Ова одлука ступа на снагу осмог дана од дана објављивања у „Службеном гласнику Републике Србије”.

05 број 02-140/2023

У Београду, 12. јануара 2023. године

**Влада**

Председник,

**Ана Брнабић,** с.р.